
VENDIM 
Nr. 160, datë 8.6.2023

NË EMËR TË REPUBLIKËS
(Për përfundimin e procedurës së falimentimit)

Gjykata e Shkallës së Parë e Juridiksionit të Përgjithshëm Dibër, e përbërë nga: 
GJYQTAR: ARDIT KUKA 
Në Peshkopi, sot më datë 8.6.2023, në seancë gjyqësore, publike, mori në shqyrtim çështjen civile, që i përket:
 KËRKUES: Shoqëria tregtare NEKU sh.p.k., regjistruar në Qendrën Kombëtare të Biznesit me NUIS: L01405006G, me seli në adresën: rr. “Pazari”, Terminali Bulqizë, përfaqësuar nga administratorja e falimentimit znj. Shpresa Breçani. 
OBJEKTI: Përfundimin e procedurës së falimentimit të debitorit NEKU sh.p.k. 
Me pjesëmarrjen e: 
1. REDEN sh.p.k., në mungesë.
2. ALBSIG sh.p.k. (kreditor), në mungesë. 
3. “Energy & Air” sh.p.k., në mungesë. 
4. “Shega Trans” sh.a. (kreditor), në mungesë. 
5. “INSIG Tirana 2” sh.a. (kreditor), në mungesë. 
6. ALBCHROME sh.p.k. (kreditor), në mungesë. 
7. “Sigma Interalbania” sh.a. (kreditor), në mungesë. 
8. Arjan Daci person fizik (kreditor), në mungesë.
9. Abedin Toska person fizik (kreditor). 
10. Ujësjellësi Bulqizë sh.a. (kreditor), në mungesë. 
11. “Irdi Oil” sh.p.k. (kreditor) në mungesë. 
12. EGI K. sh.p.k. (kreditor), në mungesë.
13. “Euro Trade Company”, në mungesë. 
14. “Kurti Trans” sh.p.k. (kreditor), përfaqësuar nga administratori z. Bujar Kurti. 
15. NELI sh.p.k., përfaqësuar nga z. Urim Koçi. 
16. Drejtoria e Tatimpaguesve të Mëdhenj (kreditor), përfaqësuar nga znj. Gladiola Mika me autorizim.
17. Përfaqësues i punëmarrësve z. Refik Spahiu (kreditor). 
18. Alma Neli (ortake e shoqërisë), përfaqësuar nga z. Tulant Naço me prokurë të posaçme.
19. Lulzim Kurti (ortake e shoqërisë), përfaqësuar nga z. Taulant Naço me prokurë të posaçme. 
20. Fatmir Neli (ortake e shoqërisë), përfaqësuar nga z. Taulant Naço me prokurë të posaçme.
21. Farie Koçi (ortake e shoqërisë), përfaqësuar nga z. Taulant Naço me prokurë të posaçme.
22. Verie Neli (ortake e shoqërisë), përfaqësuar nga z. Taulant Naço me prokurë të posaçme. 
BAZA LIGJORE: Nenet 13, 14, 15, 17, të ligjit nr. 110/2016, datë 27.10.2016, “Për falimentimin”. Neni 41, 42, 153 dhe 334 e vijues të Kodit të Procedurës Civile. 
Gjykata e Rrethit Gjyqësor Dibër, pasi shqyrtoi aktet e administruara në dosje dhe raportin e paraqitur nga administratorja e përkohshme znj. Shpresa Breçani 

VËREN:
I. Rrethanat e faktit 
Nga hetimi gjyqësor rezulton se: Kërkuesi, shoqëria tregtare NEKU sh.p.k. (ish subjekti BRISEL sh.p.k.) është shoqëri me përgjegjësi të kufizuara, me objekt të aktivitetit: “Studim, vlerësim gjeologjik inxhinierik i trojeve për objekte civile, ekonomike deri në 5 kate dhe mbi 5 kate; studim-vlerësim gjeologjik-minerar për objekte të mëdha H/C, për aeroporte, bazamente me ngarkesa të mëdha; shfrytëzim, prodhim, përpunim dhe tregtim me shumicë e pakicë, import-eksport i mineraleve të grupit I, II, III dhe IV sipas ligjit minerar; ruajtje përdorim prodhim, tregtim me shumicë, import-eksport të lëndëve dhe materialeve plasëse etj.”. Shoqëria ka selinë në qytetin e Bulqizës, rr. “Pazari”, me administrator z. Alfred Kurti, ka kapital të regjistruar në shumën 230,000,000 (dyqind e tridhjetë milionë) lekë. Gjatë ushtrimit të aktivitetit tregtar, veçanërisht vitet e fundit, shoqëria kërkuese ka pasur vështirësi në shlyerjen e detyrimeve të saj. Sipas raportit të paaftësisë paguese, të paraqitur paraprakisht nga kërkuesi, detyrimet arrijnë në total në vlerën 748, 631, 343 (shtatëqind e dyzet e tetë milionë e gjashtëqind e tridhjetë e një mijë e treqind e dyzet e tre) lekë. Me vendimin e datës 30.4.2021, Asambleja e Përgjithshme e Ortakëve të shoqërisë tregtare NEKU sh.p.k. ka vendosur deklarimin e fillimit të procedurave të falimentimit me anë të likuidimit të shoqërisë dhe paraqitjen e kërkesës në gjykatë. Në datën 7.5.2021, shoqëria tregtare NEKU sh.p.k. i është drejtuar Gjykatës së Rrethit Gjyqësor Dibër me kërkesën me objekt: “Fillimin e procedurës së falimentimit për likuidim të shoqërisë tregtare NEKU sh.p.k. (NUIS: L01405006G). Caktimin e administratorit të përkohshëm të falimentimit. Vendosjen e masave të sigurisë mbi të gjitha pasuritë e luajtshme, të paluajtshme, si dhe të drejtat e debitorit NEKU sh.p.k. (NUIS: L01405006G).
Përpara shqyrtimit të çështjes në themel, Gjykata e Shkallës së Parë të Juridiksionit të Përgjithshëm Dibër (ndryshuar emërtimi me vendimin nr. 162, datë 6.4.2023, të Këshillit të Lartë Gjyqësor, me efekt nga data 1.5.2023), kryesisht verifikoi parakushtet procedurale të juridiksionit, kompetencës lëndore dhe legjitimimit procedural. Bazuar në nenet 36, 41, 42 të Kodit të Procedurës Civile, nenet 3, pika 9, dhe 11, të ligjit nr. 110/2016, “Për falimentimin”, duke qenë se debitori NEKU sh.p.k. ka selinë dhe qendrën kryesore në interesin në qytetin e Bulqizës, çështja përfshihet në juridiksionin gjyqësor dhe është në kompetencën lëndore e territoriale të Gjykatës së Rrethit Gjyqësor Dibër. Në nenin 3, të ligjit nr. 110/2016, përcaktohet se gjyqtar i falimentit caktohet një nga gjyqtarët e seksionit tregtar të gjykatës përkatëse. Pavarësisht mungesës së ndarjes në seksione, në zbatim të dekretit të Presidentit të Republikës nr. 1501, datë 29.5.1996, “Për krijimin e seksioneve për gjykimin e mosmarrëveshjeve administrative, tregtare e familjare pranë gjykatave të rretheve”, që është pjesërisht në fuqi ende sot, Gjykata e Rrethit Gjyqësor Dibër është kompetente për shqyrtimin e çështjeve tregtare, sikurse çështja objekt gjykimi. Në kuadër të masave të përkohshme të kërkuara nga debitori, me vendimin e ndërmjetëm datë 19.5.2021, Gjykata e Rrethit Gjyqësor Dibër caktoi si administratore të përkohshme të falimentimit znj. Shpresa Breçani për të zëvendësuar debitorin shoqërinë tregtare NEKU sh.p.k., për administrimin e pasurive të saj të luajtshme dhe të paluajtshme, të cilës iu ngarkua gjithashtu edhe detyra e ekspertes, në përputhje me nenin 19, të ligjit nr. 110/2016, duke mos disponuar me hapjen e procedurës së falimentimit para depozitimit të raportit financiar të administratorit të përkohshëm. Pas paraqitjes së raportit dhe marrjes së mendimit të administratorit të përkohshëm, nëse ekzistojnë shkaqe për të filluar procedurën e falimentimit, me vendimin e datës 16.6.2021, Gjykata deklaroi hapjen (fillimin) e procedurës së falimentimit datë 16.6.2021, ora 15:59 dhe caktoi administratore të falimentimit znj. Shpresa Beçani, duke u bërë të ditur të gjithë kreditorëve të shoqërisë tregtare NEKU sh.p.k., të njoftojnë menjëherë administratoren e falimentimit, për pretendimet dhe të drejtat e tyre të siguruara mbi pasuritë e debitorit. Me vendimin e datës 17.7.2021, “Për plotësimin e vendimit”, ndër të tjera u caktua komiteti i përkohshëm i kreditorëve i përbërë nga 5 anëtarë, kërkesë e nenit 29, pika dh) të ligjit nr. 110/2016, “Për falimentimin”. Gjykata vlerësoi se kërkuesi plotëson kërkesat për hapjen e procedurës së falimentimit, pasi janë përmbushur të gjitha rekuizitat e përcaktuara në nenin 29, të ligjit nr. 110/2016. Sipas raportit paraprak të paaftësisë paguese, detyrimet arrijnë në total në vlerën 748, 631, 343 (shtatëqind e dyzet e tetë milionë e gjashtëqind e tridhjetë e një mijë e treqind e dyzet e tre) lekë. Provohet se shoqëria nuk ka likuiditete të mjaftueshme dhe pasivet kalojnë aktivet e saj. Ky subjekt rezulton me humbje në tri vitet e fundit të aktivitetit. Shoqëria tregtare NEKU sh.p.k. ka paraqitur në cilësinë e provave:
- Raportin e paaftësisë paguese të debitorit shoqërisë tregtare NEKU sh.p.k.;
- Ekstraktin historik, printuar nga formati elektronik dhe vulosur elektronikisht nga QBZ-ja, datë 5.5.2021;
- Listën e kreditorëve, deri në datën 31.12.2021, gjithsej 16 subjekte;
- Listën e debitorëve, gjithsej 2, të cilët sipas raportit të administratores së përkohshme janë shlyer tërësisht në rrugë jobankare;
- Listën e proceseve përmbarimore;
- Deklaratën personale të përfaqësuesit ligjor, administratorit të shoqërisë, datë 6.5.2021, ku thuhet se në arkën e shoqërisë ndodhet shuma prej 6,000,000 (gjashtë milionë) lekë., që mbulon shpenzimet e procedurës së falimentimit;
- Vendimi i Asamblesë së Ortakëve, datë 30.3.2021, për deklarimin e fillimit të procedurave të falimentimit;
 - Referuar akteve të depozituara, nuk ka pasuri të paluajtshme të regjistruara në emër të shoqërisë, detyrë që mbetet objekt verifikimi gjatë procedurës së falimentimit;
- Deklaratë mbi vërtetësinë e informacionit;
- Raportin e administratorit të përkohshëm datë 16.6.2021.
Me shkresën nr. 7 prot., datë 31.1.2022, “Raport i administratores së falimentimit të shoqërisë në procedurë falimentimi për hartimin e planit të likuidimit, datë 31.1.2022” dhe shkresën nr. 10 prot., datë 21.2.2022, “Shtojca 1, për plotësimin e planit të likuidimit sipas rekomandimeve të gjykatës komunikuar me shkresën nr. 316/28, datë 7.2.2022”, administratorja e falimentimit ka depozituar në sekretarinë gjyqësore të Gjykatës së Rrethit Gjyqësor Dibër planin e likuidimit për shoqërinë tregtare NEKU sh.p.k. Administratori i falimentimit ka përpiluar tabelën, duke ndarë, në përputhje me ligjin, kreditorët sipas kategorive: kreditorë të falimentimit, kreditorë të siguruar, kreditorë të preferuar, kreditorë të pasiguruar, kreditorë fundorë. Këto akte u janë njoftuar kreditorëve nga gjykata me shkresën nr. 316/28, datë 24.2.2022. Mbështetur në nenin 138, paragrafi 3, të ligjit nr. 110/2016, “Për falimentimin”, kreditorëve u është bërë e ditur se kanë të drejtë të njihen me planin e likuidimit, duke u paraqitur në kryesekretari për të marrë kopje dhe të paraqesin komente dhe vërejtje për planin, nëse kanë të tilla, brenda 15 ditëve nga data e depozitimit të tij në gjykatë. Nëse nuk kanë komente dhe vërejtje do të vijohet me ekzekutimin e tij, konform nenit 140, të ligjit nr. 110/2016. 
Rezultoi se masa e falimentimit të debitorit NEKU sh.p.k. përbëhet nga: 1. Rezervat e nxjerrshme dhe gjendja e lëndës së parë të prodhuar (485 ton lëndë e parë krom dhe 19,595 rezervë minerare e vlerësueshme) në sasinë dhe specifikat e pasqyruara në raportin e ekspertit dhe faturën tatimore datë 27.9.2022; 2. Mjete motorike: a) një fadromë tip Fiat- Hitach, vit prodhimi 1998; b) Mikrobus i markës “Mercedes Benz”; c) Motor kompresor “Atlas Copco” vit prodhimi 1996; dhe 3. Dy aparate shpërthyese. Sasia e lëndës së parë të prodhuar dhe rezervave të nxjerrshme është përllogaritur në bazë të bilancit nr. 123 prot., datë 30.6.2022 të grupit të inxhinierëve “Innovation Development Engineering” sh.p.k. Ndërsa mjetet dhe makineritë janë vlerësuar në bazë të raportit të vlerësimit datë 14.7.2022, të inxhinieres mekanike znj. Etleva Selimaj, në vlerë totale 2,291,848 lekë dhe më konkretisht fadroma (eskavatori) tip “Fiat-Hitach Ë-190” në vlerën 124,723 lekë, mikrobusi tip “Mercedes Benz” me targa AA 286 HM në vlerën 202,500 lekë, automjeti tip “Land Rover” me targa AA 485 LR, në vlerën 1,026,294 lekë dhe moto kompensori “Atlas Copco GA 110” në shumën 278,489 lekë dhe aparatet shpërthyese në vlerën 63,360 lekë.
Referuar neneve 149 e vijues të Kodit Civil, të ligjit nr. 9901, datë 14.4.2008, “Për tregtarët dhe shoqëritë tregtare”, konsiderohen si të drejta pasurore edhe lejet administrative të fituara nga këto subjekte, në rastin konkret leja e shfrytëzimit të subjektit NEKU sh.p.k. Rezulton se ky subjekt zotëron lejen minerare nr. 1489/2, datë 2.8.2010, në objektin Galeria A, Bulqizë, me kuotë +1200, deri në nivelin e Galerisë B+1200, ku është konstatuar rezerva minerare e sipërcituar objekt i masës së falimentimit.
Administratori i falimentimit kërkoi që të procedohet me mënyrën e shitjes së aktiveve të debitorit me marrëveshje të drejtpërdrejtë, kërkesë që është miratuar në mënyrë unanime nga Komiteti i Kreditorëve, bazuar në Standardin Kombëtar nr. 5, “Mënyra dhe procedura e realizimit të shitjeve të aktiveve të debitorit”, pika VII, “Shitja nga marrëveshje e drejtpërdrejtë”, miratuar me VKM-në nr. 733, datë 13.11.2019, “Për miratimin e standardeve kombëtare të administrimit të masës së falimentimit”. Kjo kërkesë u vlerësua e bazuar në ligj, pasi shitja e aktiveve në mënyrë të drejtpërdrejtë, mënjanon vonesat që mund të shkaktohen nga format e tjera të shitjes si ankandet, duke mbrojtur më mirë interesat e kreditorëve. Merret në konsideratë të veçantë, se kjo mënyrë shitje e aktiveve të debitorit është marrë me miratimin unanim të Komitetit të Kreditorëve. Gjykata vijoi me miratimin e planit të likuidimit të debitorit NEKU sh.p.k. në procedurë falimentimi. Kjo masë ka rezultuar në total në vlerën 43,347,257 (dyzet e tre milionë e treqind e dyzet e shtatë mijë e dyqind e pesëdhjetë e shtatë lekë) sipas aktit “Vlerësim përfundimtar datë 30.9.2022” të administratores së falimentimit. 
Nga procedura e shitjes me marrëveshje të drejtpërdrejtë të masës së falimentimit është shpallur fitues shoqëria tregtare “RAFA Group” sh.p.k., me administrator Ardit Kukeli, midis pesë ofertuesve dhe që ka paraqitur ofertën më të lartë në shumën 430,000 USD (katërqind e tridhjetë mijë dollarë amerikanë). Palët kanë lidhur kontratën e shitjes datë 8.9.2022 (kontrata paraprake) dhe më pas kontratën e shitjes së pasurive të luajtshme nr. 2006 rep. dhe nr. 912 kol., datë 28.9.2022, për shitjen e masës së falimentimit kundrejt shumës së sipërcituar dhe blerësi ka paguar në dy këste shumën, fillimisht duke paguar 20% në datën 8.9.2022 dhe pjesën e mbetur në datën 23.9.2022. 
Referuar listës së shpërndarjes përfundimtare të emërtuar “Vlerësim përfundimtar datë 30.9.2022” të krijuar nga shitja e masës së falimentimit për t’u shpërndarë kreditorëve në shumën 43,347,257 (dyzet e tre milionë e treqind e dyzet e shtatë mijë e dyqind e pesëdhjetë e shtatë lekë), në mënyrë të detajuar dhe në formë tabelore përcaktohen pagesat që duhet t’u bëhen kreditorëve të falimentimit dhe shpërblimet për administratorin e falimentimit dhe komitetin e kreditorëve. Konkretisht lista e detyrimeve ndaj kreditorëve është si në vijim: 
B. KREDITORË TË FALIMENTIMIT 
B/1. KREDITORË TË SIGURUAR: 
1. “Kurti Trans” L82 sh.p.k. - detyrim në shumën 120,000 (njëqind e njëzet milionë) lekë që rrjedh nga kontrata e pengut.
2. NELI sh.p.k.- detyrim në shumën 15,000,000 (pesëmbëdhjetë milionë) lekë që rrjedh nga kontrata e pengut 
B/2. KREDITORË TË PREFERUAR 
1. Drejtoria e Tatimpaguesve të Mëdhenj - 341,791,137 lekë, që rrjedhin nga mospagimi i tatimit të fitimit, kontributeve të sigurimeve shoqërore dhe taksës minerare.
B/3. KREDITORË TË PASIGURUAR 
1. REDEN sh.p.k. – 13,823,416 (trembëdhjetë milionë e tetëqind e njëzet e tre mijë e katërqind e gjashtëmbëdhjetë lekë);
2. ALBSIG sh.a. – 4,392,803 (katër milionë e treqind e nëntëdhjetë e dy mijë e tetëqind e tre) lekë;
3. “Energy & Air” sh.p.k. – 750,240 (shtatëqind e pesëdhjetë mijë e dyqind e dyzet) lekë;
4. “Shega Trans” sh.a. – 5,192,191 (pesë milionë e njëqind e nëntëdhjetë e dy mijë e njëqind e nëntëdhjetë e një) lekë;
5. “INSIG Tirana 2” sh.a. – 992, 000 (nëntëqind e nëntëdhjetë e dy mijë) lekë; 
6. ALBCHROME sh.p.k. – 3,600,000 (tre milionë e gjashtëqind mijë) lekë;
7. “Sigma Interalbania” sh.a. – 3,101, 892 (tre milionë e njëqind e një mijë e tetëqind e nëntëdhjetë e dy) lekë;
8. Arjan Daci person fizik – 555,236 (pesëqind e pesëdhjetë e pesë mijë e dyqind e tridhjetë e gjashtë) lekë;
9. Abedin Toska person fizik – 589,596 (pesëqind e tetëdhjetë e nëntë mijë e pesëqind e nëntëdhjetë e gjashtë) lekë;
10. Ujësjellësi Bulqizë sh.a. – 322,246 (treqind e njëzet e dy mijë e dyqind e dyzet e gjashtë) lekë;
11. Irdi Oil sh.p.k. – 2,542,246 (dy milionë e pesëqind e dyzetë e dy mijë e dyqind e dyzetë e gjashtë) lekë;
12. Egi K. sh.p.k. – 90,000 (nëntëdhjetë mijë) lekë;
13. “Euro Trade Company” – 2,835,000 (dy milionë e tetëqind e tridhjetë e pesë mijë) lekë.
B/4. KREDITORË FUNDORË 
1. Drejtoria e Tatimpaguesve të Mëdhenj – 219,989,088 lekë, që rrjedhin nga sanksione gjoba dhe interesa. 
B/5 SHPËRBLIMI I ADMINISTRATORIT TË FALIMENTIMIT DHE KOMITETIT TË KREDITORËVE
Duke pasur parasysh radhën e përparësisë në shpërndarje, të përcaktuar në dispozitën e sipërcituar, administratori i falimentimit ka propozuar që shpërndarja të bëhet në këtë mënyrë: 
1. Kreditori i siguruar KURTI Trans L82 të shlyhet plotësisht (100%) detyrimi ndaj tij prej 120,000,000 (njëqind e njëzet milionë) lekësh, me sasinë prej 9500 ton krom në bazë të Kontratës së Pengut, datë 18.2.2019 (nënshkruar përpara çeljes së procedurës së falimentimit). 
2. Kreditori i siguruar NELI sh.p.k. të shlyhet plotësisht (100%) detyrimi ndaj tij prej 15,000,000 (pesëmbëdhjetë milionë) lekësh, me sasinë prej 1,000 (një mijë) ton krom siç rezulton nga Kontrata e pengut, datë 18.2.2019. 
3. Kreditori i preferuar Drejtoria e Tatimpaguesve të Mëdhenj – të shlyhet detyrimi për kontributet e sigurimeve shoqërore plotësisht (100%) në shumën prej 34,945,060 (tridhjetë e katër milionë e nëntëqind e dyzet e pesë mijë e gjashtëdhjetë) lekë dhe taksa e rentës në shumën prej 8,402,197 (tetë milionë e katërqind e dy mijë e njëqind e nëntëdhjetë e shtatë) lekë d.m.th. në masën 86.2% të totalit të detyrimit.
4. Kreditori i procedurës së falimentimit. Kompensimi/shlyerja e detyrimit në shumën 15,000,000 lekë ndaj kreditorit të procedurës së falimentimit KURTI Trans L82 sh.p.k. me sasinë prej 2,200 ton mineral krom të vënë peng, në bazë të kontratës së pengut datë 27.6.2022 (kontratë e nënshkruar gjatë procedurës së falimentimit), që është lidhur për garantimin e kontratës së huas datë 27.6.2022, të marrë ndaj kësaj shoqërie nga debitori NELI sh.p.k., me qëllim pagimin e punonjësve. 
Ndërsa për kreditorët e tjerë të pasiguruar REDEN sh.p.k., ALBSIG sh.p.k., “Energy & Air” sh.p.k., “Shega Trans” sh.a., “INSIG Tirana 2” sh.a. (kreditor), ALBCHROME sh.p.k. (kreditor), “Sigma Interalbania” sh.a., Arjan Daci person fizik etj., nuk mbeten likuiditete për shlyerjen e tyre.
Me vendimin e datës 1.11.2022, Gjykata e Rrethit Gjyqësor Dibër vendosi: “1. Miratimin e raportit të administratores së falimentimit të shoqërisë NEKU sh.p.k., shoqëri në procedurë falimentimi datë 20.10.2022. 2. Miratimin e kompensimit të detyrimeve, që shoqëria NEKU  sh.p.k. ka ndaj kreditorëve të siguruar “KURTI Trans L82” sh.p.k. dhe NELI sh.p.k., si dhe kreditorit të procedurës së falimentimit “KURTI Trans L82” sh.p.k. me sasinë e mineralit të dhënë peng sipas kontratave të pengut, të cituara në pjesën arsyetuese të këtij vendimi. 3. Miratimin e listës së shpërndarjes përfundimtare, miratimin e shpenzimeve të procedurës së falimentimit të shoqërisë NEKU sh.p.k., shpërblimit të administratores së falimentimit dhe shpërblimit të komitetit të kreditorëve, sipas tabelave për shpërndarjen përfundimtare të masës së falimentimit, bazuar në radhën e përparësisë, të përcaktuar në ligjin nr. 110/2016, “Për falimentimin”. 4. Miratimin e transferimit të lejes minerare nr. 1482/2, datë 2.8.2010, në objektin Galeria A, me kuotë +1200, deri në nivelin e Galerisë B=1240 tek fituesi shoqëria “RAFA Group” sh.p.k. i procedurës nga marrëveshja e drejtpërdrejtë. 5. Miratimin e përfundimit të kontratave të punës me punonjësit e shoqërisë NEKU sh.p.k., shoqëri në procedurë falimentimi.”. 
Gjykata vlerëson të bazuar në ligj kërkesën për përfundimin e marrëdhënies së punës me punëmarrësit e debitorit NELI sh.p.k., shoqëri në procedurë falimentimin. Gjykata e falimentimit është kompetente për të vendosur për çdo çështje, që lind si pasojë e përfundimit ose ndryshimit të kontratave të punës. Në nenin 78, paragrafi 2, të ligjit të posaçëm përcaktohet se falimentimi konsiderohet si shkak ekonomik objektiv për të përfunduar ose për të ndryshuar kontratat e punës dhe kështu përbën zgjidhje të kontratës së punës për shkak të justifikuar nga ana e punëdhënësit, në kuptim të nenit 155 të Kodit të Punës, pa sjellë pasoja ligjore për të. Duke qenë se masa e falimentimit është shitur dhe shoqëria nuk ka më aktivitet për të ushtruar, kontratat e punës me 35 (tridhjetë e pesë) të punësuarit, sipas pozicionit të punës të përcaktuar në raportin e administratorit datë 20.10.2022 dhe që konkretisht janë shtetasit: Alfred Kurti, Musa Ruçi, Refik Spahiu, Lulzim Kurti, Ilber Gjoka, Sabrie Nika, Rakip Alla, Tufik Gjoka, Kujtim Dangri, Aqif Dangri, Edison Luku, Emri Hoxha, Erjon Gjurra, Fatmir Fiku, Dritan Puca, Nadire Murrja, Dashurie Manuka, Tahir Doda, Festim Sina, Fatmir Allmeta, Eduart Përkola, Dritan Kandri, Miftar Hupi, Artur Partalli, Ilir Balla, Albert Tançi, Besurie Veseli, Vladimir Laci, Dilber Laci, Altin Hidri, Sali Koxha, Veli Laçi, Luan Laçi, Artan Lami dhe Valbona Kola duhet të zgjidhen për shkak të ligjit. 
Për sa i përket transferimit të lejes minerare, ligji nr. nr. 110/2016, “Për falimentimin”, në nenin 137, paragrafi 2, parashikon se në rast të transferimit të veprimtarisë tregtare në tërësi ose të njësive, kontratat në të cilat debitori është palë transferohen së bashku me veprimtarinë, pa pasur nevojë për pëlqimin e palës tjetër kontraktore. Sipas kësaj dispozite “transferimi i licencave dhe lejeve administrative bëhet pa ndonjë veprim ose pëlqim të mëtejshëm, për sa kohë që nuk parashikohet ndryshe nga legjislacioni në fuqi”. Duke qenë se në rastin konkret, ndodheshim para një parashikimi ndryshe pasi në nenin 41, paragrafët 1–3, të ligjit nr. 10034, datë 15.7.2010, “Për sektorin minerar në Republikën e Shqipërisë"” përcakton se: “Lejet minerare, të dhëna sipas procedurave konkurruese, dhe ato, për të cilat është përfunduar një marrëveshje lehtësuese, nuk janë të transferueshme. 2. Lejet minerare, për të cilat veprimtaria minerare, sipas përcaktimeve të këtij ligji, nuk ka filluar, janë të patransferueshme. 3. Lejet e tjera minerare, të dhëna sipas procedurave të këtij ligji, janë të transferueshme vetëm pas miratimit paraprak nga ministri. Çdo transferim i kryer pa miratimin paraprak është i pavlefshëm”, Gjykata njoftoi ministrin e Infrastrukturës dhe Energjisë për dhënien e miratimit për transferimin e lejes minerare me shkresat nr. 316/ 28, datë 24.11.2022, datë 22.12.2022, datë 17.1.2023, datë 31.1.2023, datë 6.4.2023. Me shkresën e fundit nr. 316/28/6, datë 18.5.2023, gjykata njoftoi ministrinë se në rast vonese do të vlerësojë miratimin në heshtje të kërkesës për lejen, konform parashikimeve të Kodit të Procedurave Administrative. 
Duke qenë se ministri përgjegjës nuk ka dhënë pëlqimin për transferimin e lejes, pas disa njoftimeve të bëra radhazi, mbështetur në nenin 97/1 të K. Pr. Administrative, në seancën e datës 8.6.2023, Gjykata vlerësoi të miratuar në heshtje aktin administrativ individual për transferimin e lejes minerare. Kjo dispozitë parashikon se nëse pala ka kërkuar në procedurën administrative nxjerrjen e një akti administrativ shkresor dhe organi publik nuk njofton vendimin brenda afatit të përcaktuar me ligj apo akt nënligjor për përfundimi e procedurës dhe nuk njofton zgjatjen e afatit ose nuk njofton vendimin brenda afatit të zgjatur, kërkesa konsiderohet si e miratuar dhe akti administrativ shkresor i kërkuar si i miratuar në heshtje (akti në heshtje). Në mungesë të afateve të përcaktuara nga ligji i posaçëm, afati për përfundimin e procedurës administrative është 60 ditë, sikurse parashikohet nga neni 91 i K. Pr. Administrative. 
Pas shpërndarjes përfundimtare, nuk rezultojnë pasuri të tjera të debitorit, prandaj, bazuar në nenin 153, të ligjit nr. 110/2016, duhet të vendoset përfundimi i procedurës së falimentimit, sipas raportit të administratores së falimentimit “Për mbylljen e procedurës së falimentimit”, datë 31.5.2023. Shpërndarja përfundimtare sjell humbjen e personalitetit juridik të debitorit, që do të thotë se personi juridik pushon së ekzistuari si subjekt i së drejtës. Me shpërndarjen e plotë të të ardhurave, likuidimi sjell prishjen e personit juridik NEKU shp.k. Në këtë rast, administratori i falimentimit ngarkohet me detyrën për të dërguar vendimin e gjykatës së falimentimit në regjistrat përkatës, në mënyrë që të fshijë debitorin nga këta regjistra.
Për sa i përket shpenzimeve gjyqësore, këto i ngarkohen debitorit, në përputhje me tabelën, bashkëlidhur raportit të administratorit të falimentimit, datë 30.9.2022. Bazuar në nenin 48, të ligjit nr. 110/2016 dhe VKM-së nr. 197, datë 13.4.2007, “Për kushtet dhe kriteret e shpërblimit dhe rimbursimit të shpenzimeve të administratorit të falimentimit”, administratori i falimentimit shpërblehet në masën 6.5 % (gjashtë pikë pesë përqind) të masës së falimentimit të debitorit NEKU sh.p.k., domethënë 4,804,836 lekë, si dhe tarifën e suksesit 15%, që përkthehet në vlerën 720,720 lekë, të miratuar nga Komiteti i Kreditorëve. Kurse anëtarët e Komitetit të Kreditorëve shpërblehen në masën 1,376,498 lekë për angazhimin e tyre në këtë veprimtari.
Së fundi, Gjykata thekson se nëse, në çdo kohë brenda një viti nga përfundimi i procedurës së falimentimit, zbulohen pasuri të reja që i përkasin debitorit ose pretendime të mundshme për shmangie veprimesh ose identifikohen përgjegjësi të organeve drejtuese, çdo kreditor mund të kërkojë rifillimin e çështjes së falimentimit konform nenit 154, të ligjit nr. 110/2016.

PËR KËTO ARSYE,

Gjykata e Shkallës së Parë të Juridiksionit të Përgjithshëm Dibër, bazuar në nenet 125, 309 e 310, të Kodit të Procedurës Civile dhe nenet 12, 14, 153, të ligjit nr. 110/2016, “"Për falimentimin”, 

VENDOSI:

1. Përfundimin e procedurës së falimentimit për shoqërinë tregtare NEKU sh.p.k., me NUIS L01405006G, me seli në rr. “Pazari”, Terminali, Bashkia Bulqizë. 
2. Transferimin e lejes minerare nr. 1489/2, datë 2.8.2010 (aplikimi nr. LC-7698-12-2022) nga shoqëria tregtare NEKU sh.p.k. te shoqëria tregtare RAFA GROUP sh.p.k. 
3. Urdhërohet çregjistrimi nga regjistrat përkatës të shoqërisë tregtare NEKU sh.p.k., që ka humbur personalitetin juridik me mbarimin e kësaj procedure.
4. Urdhërohet botimi i një kopje të këtij vendimi për përfundimin e procedurës së falimentimit për shoqërinë tregtare NEKU sh.p.k. në faqen elektronike të gjykatës, në Bashkinë Bulqizë, në Drejtorinë Rajonale të Tatimeve Dibër, Drejtorinë e Tatimpaguesve të Mëdhenj Tiranë, në Qendrën Kombëtare të Biznesit dhe në Fletoren Zyrtare.
5. Ngarkohet administratori i falimentimit, znj. Shpresa Breçani, për të komunikuar një kopje të vendimit për fshirjen e debitorit NEKU sh.p.k. nga regjistrat përkatës.
6. Shpenzimet gjyqësore për procedurën e falimentimit i ngarkohen debitorit.
7. Ky vendim është menjëherë i ekzekutueshëm.
8. Kundër këtij vendimi lejohet ankim në Gjykatën e Apelit të Juridiksionit të Përgjithshëm, brenda 15 (pesëmbëdhjetë) ditëve nga e nesërmja e njoftimit të arsyetuar të tij.
U shpall në Peshkopi, më 8.6.2023.

	[bookmark: _GoBack]

	GJYQTAR
Ardit Kuka





